NARIADENIE KOMISIE (ES) č. 602/2006
z 18. apríla 2006,
ktorým sa upravuje nariadenie Európskeho parlamentu a Rady (ES) č. 184/2005 prostredníctvom aktualizácie požiadaviek na údaje
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 184/2005 z 12. januára 2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií (1), a najmä na jeho článok 10,
keďže:
(1)
Nariadením ES č. 184/2005 sa stanovuje spoločný rámec pre systematickú tvorbu štatistiky Spoločenstva v oblasti platobnej bilancie, medzinárodného obchodu so službami a priamych zahraničných investícií Spoločenstva.
(2)
Je potrebné pravidelne aktualizovať požiadavky na údaje a upravovať úroveň členenia požadovanú na účely splnenia meniacich sa potrieb spôsobených hospodárskym a technickým rozvojom.
(3)
V oblasti portfóliových investícií je ťažké priamo merať pasíva mimo EÚ. V praxi sa vypočítavajú odčítaním netto aktív v rámci EÚ z celkových svetových pasív. V dôsledku toho sú na výpočet pasív mimo EÚ potrebné údaje o netto aktívach v rámci EÚ.
(4)
Niektoré zemepisné členenia by sa mali zmeniť s cieľom zlepšiť kvalitu štatistík platobnej bilancie a účinnejšie plniť potreby používateľov.
(5)
Aby sa predišlo nesprávnemu výkladu, mali by sa stanoviť správne a presné definície všetkých pojmov a termínov uvedených v prílohe k nariadeniu (ES) č. 184/2005.
(6)
Opatrenia ustanovené v tomto nariadení sú v súlade so stanoviskom Výboru pre platobnú bilanciu zriadeným článkom 11 nariadenia (EHS) č. 184/2005,
PRIJALA TOTO NARIADENIE:
Článok 1
Príloha I k nariadeniu (ES) č. 184/2005 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. apríla 2006